ཨེ་ལི་ཎ་ནི་ཨུ་རུ་སུའི་སྐད་ཡིག་བེད་སྤྱོད་གཏོང་སའི་རྒྱལ་ཁབ་ཞིག་ནང་ཁོར་ཡུག་སྲུང་སྐྱོབ་ཐོག་ཕྱག་ལས་གནང་མཁན་ཞིག་ཆགས་ཡོད།ཧ་ཅང་སྐད་གྲགས་ཆེ་བའི་མོ་རང་གི་དྲ་རྒྱའི་ནང་ས་ཁུལ་དེའི་ནང་ཁྲིམས་འགལ་ངང་ཡོང་བཞིན་པའི་རང་བྱུང་ཁོར་ཡུག་ཁག་གཏོར་བཤིག་ཇི་ལྟར་གཏོང་གི་ཡོད་མེད་སྐོར་གྱི་གནས་ཚུལ་ཁག་འགྲེམ་སྤེལ་བྱེད་བཞིན་ཡོད།མོ་རང་གིས་དྲ་རྒྱའི་ནང་གནས་ཚུལ་བསྐྱར་ལེན་བྱེད་ཡག་གི་བྱ་ཐབས་ཤིག་གསར་སྐྲུན་བྱས་པ་ཙམ་མ་ཟད་དེ་རེ་རེ་བཤུས་ཏེ་ཁྱིམ་དང་ལས་ཁུངས་དེ་བཞིན་ལག་ཐོག་གློག་ཀླད་ནང་ཉར་འཚག་བྱེད་ཀྱི་ཡོད།ཉེ་ཆར་དྲ་ཐོག་ཏུ་འགྲེམ་སྤེལ་བྱས་ཡོད་པའི་མོ་རང་གི་ཡིག་ཆ་ཁག་རྒྱུན་སྤྱོད་དྲ་རྒྱ་ཁག་ནང་ཕབ་བཤུ་བྱས་པ་དང་དུས་མཚུངས་དེ་ཚོ་གསོག་འཇོག་བྱེད་འགོ་ཚུགས་པ་རེད།གང་ཡིན་ཞེ་ན།མོ་རང་མགྱོགས་པོ་རྒྱལ་སྤྱིའི་ཁོར་ཡུག་འཐབ་རྩོད་བྱེད་མཁན་ཚོའི་ཚོགས་འདུའི་འདུ་ཚོགས་ཆེན་པོ་ཞིག་ནང་འགྲོ་དགོས་ཀྱི་ཡོད།ཁོང་ཚོ་ལག་ཐོག་གློག་ཀླད་ཁྱེར་ཡོད་པའི་ཚོགས་བཞུགས་འགྲོ་མཁན་ཁག་ས་མཚམས་བརྒལ་དུས་གློག་ཀླད་དེ་ཚོ་མིས་བཙན་འཕྲོག་བྱས་པའི་གནས་ཚུལ་ཡོང་གི་ཡོད་དུས་མོ་རང་གི་ཁྱིམ་དང་ལས་ཁུངས་ནང་གསོག་འཇོག་བྱས་ཡོད་པའི་གལ་ཆེའི་ཡིག་ཆ་དང་ཆབ་སྲིད་ཀྱི་གླེང་ཕྱོགས་ཤུགས་ཆེ་ཡོད་པའི་གནས་ཚུལ་ཁག་བརྟན་སྲུང་བྱ་ཆེད་དེ་ཚོ་ཡིག་སྣོད་ཉེན་སྲུང་ནང་འཕོ་ལེན་བྱས་ཏེ་ལག་ཐོག་གློག་ཀླད་ནང་མེད་པ་བཟོ་གི་ཡོད།དེ་གང་འདྲ་སེ་བྱེད་དགོས་མིན་མོ་རང་གི་ཚ་བོ་ནེ་ཁོ་ལི་ལ་སྐད་ཆ་དྲིས་པ་རེད།ཁོ་རང་གིས་གལ་སྲིད་ཨེ་ལི་ཎ་ཁྱེད་རང་ས་མཚམས་སྲུང་མཁན་སྐོར་སྲུང་ཚོས་གློག་ཀླད་འཕྲོག་ཡོང་བསམ་ནས་སེམས་ཁྲལ་བྱེད་ཀྱི་ཡོད་ན་སུབ་ཚར་བའི་ཡིག་ཆ་སླར་གསོ་བྱེད་ཡག་དེ་མེད་པ་བཟོས་པ་ཙམ་མ་ཡིན་པར་དེ་ལས་ཉེན་སྲུང་བྱ་ཐབས་མང་བ་དང་བཙན་པ་བྱེད་དགོས་པའི་ཉེན་བརྡ་བཏང་ཡོད།